ಈರುಳ್ಳಿ ಬೆಲೆ ದಿಢೀರ್‌ ಏರಿಕೆಯಾಗಿದ್ದೇಕೆ?

ಮಾರುಕಟ್ಟೆಯಲ್ಲಿ ಈರುಳ್ಳಿ ಬೆಲೆ (Onion Price) ಗಗನಕ್ಕೇರಿದೆ. ಬೆಳೆಗಾರರಿಗೆ, ವ್ಯಾಪಾರಿಗಳಿಗೆ ಬಂಪರ್‌ ಆಫರ್‌ ಸಿಕ್ಕಂತಾಗಿದೆ. ಏಕೆಂದರೆ ಈರುಳ್ಳಿ ಬೆಲೆ ಏರುತ್ತಲೇ ಹೋಯಿತೇ ಹೊರತು ಕಡಿಮೆಯಂತು ಆಗಲೇ ಇಲ್ಲ. ಈರುಳ್ಳಿ ಬಳಸದೇ ಅಡುಗೆ ಮಾಡಿದರೆ ಉತ್ತಮ ಎನ್ನುವಂತಾಗಿದೆ.

ಸಗಟು ಮಾರುಕಟ್ಟೆಗಳಲ್ಲಿ ಕಿಲೋಗ್ರಾಂಗೆ 40-60 ರೂಪಾಯಿ ಇದ್ದ ಬೆಲೆ ಈಗ ಶತಕದಂಚಿನಲ್ಲಿದೆ. ಸಮಯಕ್ಕೆ ಸರಿಯಾಗಿ ಮಳೆ, ಬಿಸಿಲು, ಚಳಿ ಋತುಮಾನಗಳಲ್ಲಿ ಸಾಕಷ್ಟು ಬದಲಾವಣೆಗಳು ಆಗಿವೆ. ಇದು ಮುಖ್ಯವಾಗಿ ಕೃಷಿಕರ ಮೇಲೆ ಭಾರೀ ಪರಿಣಾಮ ಬೀರಿದೆ. ಆಯಾ ಕಾಲಕ್ಕನುಗುಣವಾಗಿ ರೈತ ಬೆಳೆಗಳನ್ನು ಬೆಳೆಯುತ್ತಾನೆ. ಇತ್ತೀಚಿನ ದಿನಗಳಲ್ಲಿ ಹವಾಮಾನದಲ್ಲಿ ಆಗುತ್ತಿರುವಂತಹ ಬದಲಾವಣೆಗಳಿಂದ ರೈತ ತಾನು ಬೆಳೆದ ಬೆಳೆಯಲ್ಲಿ ಅಪಾರ ಪ್ರಮಾಣದ ನಷ್ಟ ಅನುಭವಿಸುತ್ತಿದ್ದಾನೆ. ಮಾತ್ರವಲ್ಲದೇ ಬೆಳೆ ನಾಶದಿಂದ ಆತ್ಮಹತ್ಯೆಯಂತಹ ನಿರ್ಧಾರಕ್ಕೆ ಮುಂದಾಗುತ್ತಿದ್ದಾನೆ.

ಈಗೀಗ ಮಳೆಯಂತೂ ಸೂಚನೆಯಿಲ್ಲದೇ ಬರುತ್ತದೆ. ಇದರಿಂದಾಗಿ ಬೆಳೆಗಳು ಕೊಳೆತು ಹಾಳಾಗುತ್ತದೆ. ಇತ್ತೀಚಿಗಿನ ಮಳೆಯು ಈರುಳ್ಳಿ ಬೆಳೆಯನ್ನು ಮುಕ್ಕಾಲು ಭಾಗ ಹಾಳುಗೆಡವಿದೆ. ಅನೇಕ ಕಡೆಯಲ್ಲಿ ಅಪಾರ ಪ್ರಮಾಣದಲ್ಲಿ ಈರುಳ್ಳಿ ಮಳೆಯಿಂದ ಕೊಳೆತು ಹೋಗಿದೆ. ಭಾರತದ ಅತಿ ಹೆಚ್ಚು ಈರುಳ್ಳಿ ಉತ್ಪಾದಿಸುವ ರಾಜ್ಯವೆಂದರೆ ಅದು ಮಹಾರಾಷ್ಟ್ರ. ನ.20 ರಂದು ಅಲ್ಲಿ ಚುನಾವಣೆ ನಡೆಯಲಿರುವ ಕಾರಣ ಈಗ ದೊಡ್ಡ ಚರ್ಚೆಯ ವಿಷಯವಾಗಿದೆ. ಪುಣೆ, ದೆಹಲಿ, ಚಂಡೀಗಢ ಮತ್ತು ಇತರ ಕೆಲವು ನಗರಗಳಲ್ಲಿನ ಮಾರುಕಟ್ಟೆಗಳಲ್ಲಿ ಈರುಳ್ಳಿ ಬೆಲೆ ಕೆಜಿ ಗೆ ರೂ 100 ರೂ. ಆಗಿದೆ.

ಈರುಳ್ಳಿ ಬೆಲೆ ಏಕೆ ಏರುತ್ತಿದೆ?
ಭಾರತದ ಅತಿದೊಡ್ಡ ಈರುಳ್ಳಿ ಉತ್ಪಾದಿಸುವ ಜಿಲ್ಲೆಯಾದ ಮಹಾರಾಷ್ಟ್ರದ ನಾಸಿಕ್‌ನ ಸಗಟು ಮಾರುಕಟ್ಟೆಯ ವ್ಯಾಪಾರಿಗಳು, ರೈತರ ಪೂರೈಕೆಯಲ್ಲಿನ ಕುಸಿತದಿಂದ ಹೀಗಾಗಿದೆ ಎಂದು ಹೇಳಿದ್ದಾರೆ. ದೇಶದ ಅತಿದೊಡ್ಡ ಈರುಳ್ಳಿ ಮಾರುಕಟ್ಟೆಯಾಗಿರುವ ಲಾಸಲಗಾಂವ್ ಸಗಟು ಮಾರುಕಟ್ಟೆಗೆ ಪ್ರತಿನಿತ್ಯ 200-250 ಟನ್ ಈರುಳ್ಳಿ ಬರುತ್ತಿದೆ. ಕಳೆದ ವರ್ಷ ಸುಮಾರು 1,000 ಟನ್‌ಗಳಷ್ಟು ಬರುತ್ತಿತ್ತು. ಕಳೆದ ವರ್ಷಕ್ಕೆ ಹೋಲಿಸಿದರೆ ಈ ಬಾರಿಯ ಪ್ರಮಾಣ ಕಡಿಮೆಯಾಗಿದೆ.

ಈರುಳ್ಳಿ ಪೂರೈಕೆಯನ್ನು ಯಾವಾಗ ಪ್ರಾರಂಭಿಸಲಾಗುತ್ತದೆ ?
ಒಂದು ವರ್ಷದಲ್ಲಿ ಈರುಳ್ಳಿಯನ್ನು ಮೂರು ಅವಧಿಗಳಲ್ಲಿ ಬೆಳೆಯಲಾಗುತ್ತದೆ. ಮಹಾರಾಷ್ಟ್ರದ ರೈತರು ತಮ್ಮ ಖಾರಿಫ್ ಈರುಳ್ಳಿ ಬೆಳೆಯನ್ನು ಜೂನ್ ಮತ್ತು ಜುಲೈನಲ್ಲಿ ಬಿತ್ತನೆ ಮಾಡುತ್ತಾರೆ. ಅಕ್ಟೋಬರ್‌ನಿಂದ ಕೊಯ್ಲು ಮಾಡುತ್ತಾರೆ. ಆದಾಗ್ಯೂ, ಈ ವರ್ಷ ಅಕ್ಟೋಬರ್ ಮಧ್ಯದಲ್ಲಿ ಮತ್ತು ದೀಪಾವಳಿ ಸಮಯದ ಅಕ್ಟೋಬರ್ ಕೊನೆಯಲ್ಲಿ ಬೀಳುವ ಮಳೆಯಿಂದಾಗಿ ವಿಳಂಬವಾಯಿತು.

ಸೆಪ್ಟೆಂಬರ್ ಮತ್ತು ಅಕ್ಟೋಬರ್ ನಡುವೆ ಬಿತ್ತಲಾಗುತ್ತದೆ ಮತ್ತು ಡಿಸೆಂಬರ್ ನಂತರ ಕೊಯ್ಲು ಮಾಡಲಾಗುತ್ತದೆ. ಎಲ್ಲಾ ಪ್ರಮುಖ ರಬಿ ಬೆಳೆಯನ್ನು ಡಿಸೆಂಬರ್‌ನಿಂದ ಜನವರಿವರೆಗೆ ಬಿತ್ತಲಾಗುತ್ತದೆ ಮತ್ತು ಮಾರ್ಚ್ ನಂತರ ಕೊಯ್ಲು ಮಾಡಲಾಗುತ್ತದೆ. ಅಕ್ಟೋಬರ್‌ನಲ್ಲಿ ಸುರಿದ ಮಳೆಯಿಂದ ಖಾರಿಫ್‌ ಬೆಳೆ ಕಟಾವು ಮೇಲೆ ಭಾರಿ ಪರಿಣಾಮ ಬೀರಿದೆ. ಭಾರತದಾದ್ಯಂತ, ಕಳೆದ ವರ್ಷದ 2.85 ಲಕ್ಷ ಹೆಕ್ಟೇರ್‌ಗಳಿಗೆ ಹೋಲಿಸಿದರೆ 3.82 ಲಕ್ಷ ಹೆಕ್ಟೇರ್‌ಗಿಂತ ಹೆಚ್ಚು ಖಾರಿಫ್ ಬಿತ್ತನೆಯಾಗಿದೆ ಎಂದು ವರದಿಯಾಗಿದೆ. 2023 ರಲ್ಲಿ 1.66 ಲಕ್ಷ ಹೆಕ್ಟೇರ್‌ಗಳಿಗೆ ಹೋಲಿಸಿದರೆ, ತಡವಾಗಿ ಖಾರಿಫ್ ಬಿತ್ತನೆಯು 0.55 ಲಕ್ಷ ಹೆಕ್ಟೇರ್‌ಗಿಂತ ಹೆಚ್ಚಿತ್ತು.

ಖಾರಿಫ್ ಬೆಳೆಗೆ (ಮಳೆಗಾಲದಲ್ಲಿ ಬೆಳೆಯುವ ಬೆಳೆ) ಮೀಸಲಾಗಿರುವ ಸರಾಸರಿಗಿಂತ ಹೆಚ್ಚಿನ ವಿಸ್ತೀರ್ಣವನ್ನು ಗಮನಿಸಿದರೆ, ಮುಂದಿನ ಕೆಲವು ದಿನಗಳಲ್ಲಿ ಬೆಲೆಗಳು ಗಣನೀಯವಾಗಿ ಕುಸಿಯಬಹುದು. ವಿಶೇಷವಾಗಿ ಮುಂಬರುವ ವರ್ಷದಲ್ಲಿ,ರಬಿ ಬೆಳೆ (ಚಳಿಗಾಲದಲ್ಲಿ ಬೆಳೆಯುವ ಬೆಳೆ) ರೈತರಿಗೆ ಸವಾಲಾಗಿದೆ ಎಂದು ಹೇಳಬಹುದು. ಗಮನಾರ್ಹವಾಗಿ, ಶ್ರೀಲಂಕಾ, ಯುನೈಟೆಡ್ ಅರಬ್ ಎಮಿರೇಟ್ಸ್ (ಯುಎಇ) ಮತ್ತು ಬಾಂಗ್ಲಾದೇಶದಂತಹ ದೇಶಗಳಲ್ಲಿ ಇತ್ತೀಚೆಗೆ ಭಾರತೀಯ ಈರುಳ್ಳಿಗೆ ರಫ್ತು ಬೇಡಿಕೆ ಹೆಚ್ಚಿದೆ. ಆದರೆ ಸದ್ಯದ ಪ್ರಮಾಣ ತಮ್ಮ ಬೇಡಿಕೆ ಈಡೇರಿಕೆಗೆ ಸಮರ್ಪಕವಾಗಿಲ್ಲ ಎನ್ನುತ್ತಾರೆ ವ್ಯಾಪಾರಿಗಳು.

ಮಹಾರಾಷ್ಟ್ರದಲ್ಲಿ ಚುನಾವಣಾ ವಿಷಯವಾಗಬಹುದೇ?
2024 ರ ಲೋಕಸಭಾ ಚುನಾವಣೆಯ ಸಮಯದಲ್ಲಿ, ಬಿಜೆಪಿ ಮಹಾರಾಷ್ಟ್ರದ ಈರುಳ್ಳಿ ಬೆಳೆಗಾರರಿಂದ ಗಮನಾರ್ಹ ಹಿನ್ನಡೆಯನ್ನು ಎದುರಿಸಿತು. ಕಡಿಮೆ ಈರುಳ್ಳಿ ಬೆಲೆ ಮತ್ತು ವಿವಾದಾತ್ಮಕ ರಫ್ತು ನಿಷೇಧದ ಸಂಯೋಜನೆಯು ವ್ಯಾಪಕ ಅಸಮಾಧಾನಕ್ಕೆ ಕಾರಣವಾಯಿತು. ರಾಜ್ಯದ ಈರುಳ್ಳಿ ಬೆಳೆಯುವ ಪ್ರದೇಶಗಳಲ್ಲಿ ಮೈತ್ರಿಕೂಟವು 12 ಸ್ಥಾನಗಳನ್ನು ಕಳೆದುಕೊಳ್ಳಲು ಕಾರಣವಾಯಿತು. ರಫ್ತು ನಿಷೇಧವನ್ನು ಅಂತಿಮವಾಗಿ ತೆಗೆದುಹಾಕಲಾಯಿತು ಆದರೆ ರಾಜಕೀಯ ಹಾನಿಯನ್ನು ಈಗಾಗಲೇ ಮಾಡಲಾಗಿದೆ.

ಡಿ. 7, 2023 ರಿಂದ ಕೇಂದ್ರ ಸರ್ಕಾರವು ಈರುಳ್ಳಿ ಮೇಲೆ ರಫ್ತು ನಿಷೇಧವನ್ನು ವಿಧಿಸಿತು. ಏರುತ್ತಿರುವ ದೇಶೀಯ ಬೆಲೆಗಳನ್ನು ತಡೆಗಟ್ಟಲು ಮತ್ತು ಕೊರತೆಯನ್ನು ತಡೆಯುವ ಗುರಿಯನ್ನು ಹೊಂದಿದೆ. ನಿಷೇಧವನ್ನು ಮಾರ್ಚ್ 2024 ರಲ್ಲಿ ವಿಸ್ತರಿಸಲಾಯಿತು. ಆದರೆ ಮೇ 4, 2024 ರಂದು ನಿಷೇಧವನ್ನು ತೆಗೆದುಹಾಕಲಾಯಿತು . ಮಹಾರಾಷ್ಟ್ರದ ಪ್ರಮುಖ ಈರುಳ್ಳಿ ಬೆಳೆಯುವ ಪ್ರದೇಶಗಳಲ್ಲಿ ಲೋಕಸಭೆ ಚುನಾವಣೆಗೆ ಕೆಲವೇ ದಿನಗಳ ಮೊದಲು ಸರ್ಕಾರವು ಪ್ರತಿ ಮೆಟ್ರಿಕ್ ಟನ್‌ಗೆ 550 ಡಾಲರ್‌ ಕನಿಷ್ಠ ರಫ್ತು ಬೆಲೆ (MEP) ಮತ್ತು 40 ಪ್ರತಿಶತ ರಫ್ತು ಸುಂಕವನ್ನು ವಿಧಿಸಿತು. ಆದರೂ MEP ಅನ್ನು ಈಗ ತೆಗೆದು ಹಾಕಲಾಗಿದೆ.ಮಹಾರಾಷ್ಟ್ರದ ರೈತರು, ವಿಶೇಷವಾಗಿ ಈರುಳ್ಳಿ-ಉತ್ಪಾದನಾ ಪ್ರದೇಶಗಳಾದ ಧೂಲೆ, ದಿಂಡೋರಿ, ಅಹ್ಮದ್‌ನಗರ, ಪುಣೆ ಮತ್ತು ನಾಸಿಕ್‌ಗಳಲ್ಲಿ ರಫ್ತು ನಿರ್ಬಂಧಗಳು ತಮ್ಮ ಜೀವನೋಪಾಯಕ್ಕೆ ಹೊಡೆತ ನೀಡಿದ್ದರಿಂದ ತೀವ್ರ ನಷ್ಟವನ್ನು ಅನುಭವಿಸಿದರು. ಗುಜರಾತ್‌ನಲ್ಲಿ ಏಪ್ರಿಲ್‌ನಲ್ಲಿ ಈರುಳ್ಳಿ ರಫ್ತು ನಿಷೇಧವನ್ನು ತೆಗೆದುಹಾಕಿದ್ದರೆ ಮಹಾರಾಷ್ಟ್ರದಲ್ಲಿ ರಫ್ತು ನಿಷೇಧವನ್ನು ಮುಂದುವರೆಸಲಾಗಿತ್ತು.

ಬಿಜೆಪಿ ನೇತೃತ್ವದ ಕೇಂದ್ರವು ಗುಜರಾತ್‌ನ ಈರುಳ್ಳಿ ರೈತರಿಗೆ ಆದ್ಯತೆ ನೀಡುತ್ತಿದೆ ಎಂದು ರಾಜ್ಯದ ರೈತರು ಮತ್ತು ವಿರೋಧ ಪಕ್ಷಗಳು ಆರೋಪಿಸಿವೆ. ಸರ್ಕಾರದ ಅಂಕಿಅಂಶಗಳ ಪ್ರಕಾರ, ಭಾರತವು ಈ ವರ್ಷದ ಜುಲೈವರೆಗೆ 2024-25 ಹಣಕಾಸು ವರ್ಷದಲ್ಲಿ 2,60,000 ಟನ್ ಈರುಳ್ಳಿಯನ್ನು ರಫ್ತು ಮಾಡಿದೆ, ಹಿಂದಿನ ಆರ್ಥಿಕ ವರ್ಷದಲ್ಲಿ 1,71,700 ಟನ್‌ಗಳು. ಈರುಳ್ಳಿ ಭಾರತಕ್ಕೆ ಗಮನಾರ್ಹವಾದ ಆದಾಯವನ್ನು ಗಳಿಸುವ ಪ್ರಮುಖ ರಫ್ತು ಸರಕು. ರಫ್ತು ನಿಷೇಧದಿಂದ ಉಂಟಾದ ಅಡ್ಡಿ ಮತ್ತು ಮಹಾರಾಷ್ಟ್ರದಲ್ಲಿ ಅದರ ಹಿಂತೆಗೆದುಕೊಳ್ಳುವಿಕೆಯ ನಂತರದ ಗೊಂದಲವು ಆಡಳಿತಾರೂಢ ಸಮ್ಮಿಶ್ರ ಸರ್ಕಾರದ ಬಗ್ಗೆ ಅನೇಕ ರೈತರಿಗೆ ನಿರಾಸೆ ಮಾಡಿದೆ. ಮಹಾರಾಷ್ಟ್ರದ ಉಪಮುಖ್ಯಮಂತ್ರಿ ಅಜಿತ್ ಪವಾರ್, ಲೋಕಸಭೆ ಚುನಾವಣೆಯಲ್ಲಿ ಮಹಾಯುತಿಯ ಕಳಪೆ ಪ್ರದರ್ಶನದ ಹಿಂದೆ ಈರುಳ್ಳಿ ರೈತರಲ್ಲಿ ಕಡಿಮೆ ಬೆಲೆಯ ಅಸಮಾಧಾನವು ಒಂದು ಕಾರಣ ಎಂದು ಒಪ್ಪಿಕೊಂಡಿದ್ದಾರೆ.

ಬಿಜೆಪಿ ನೇತೃತ್ವದ ಕೇಂದ್ರವು ಮಹಾರಾಷ್ಟ್ರದ ಈರುಳ್ಳಿ ರೈತರಿಗಿಂತ ಗುಜರಾತ್‌ನ ಈರುಳ್ಳಿ ರೈತರಿಗೆ ಒಲವು ತೋರುತ್ತಿದೆ ಎಂದು ಕಾಂಗ್ರೆಸ್ ನಾಯಕ ಜೈರಾಮ್ ರಮೇಶ್ ಆರೋಪಿಸಿದ್ದಾರೆ. ರಾಜ್ಯದ ಈರುಳ್ಳಿ ರೈತರಲ್ಲಿ ಉಳಿದಿರುವ ಅಸಮಾಧಾನವನ್ನು ಆಡಳಿತ ಮೈತ್ರಿಕೂಟವು ಎಷ್ಟು ಚೆನ್ನಾಗಿ ಪರಿಹರಿಸುತ್ತದೆ ಎಂಬುದರ ಮೇಲೆ ಫಲಿತಾಂಶವು ನಿರ್ಧಾರವಾಗಲಿದೆ.